b'\n_START_ARTICLE_\nChristel\n_START_PARAGRAPH_\nChristel Andr\xc3\xa9e Julie Louise Bri\xc3\xa1n Schwarck, senere gift Marott (6. december 1919 \xe2\x80\x93 2. maj 1992 i Herlev) var en dansk tegner, maler, illustrator og multikunstner. Hun debuterede som ugebladsillustrator i S\xc3\xb8ndags-B.T. i 1939, og tegnede resten af sit liv til ugeblade og modeblade i b\xc3\xa5de Danmark og udlandet. Hun tegnede illustrationer til romaner og noveller, modetips, m\xc3\xb8nsterark, vignetter til astrologiske sp\xc3\xa5domme samt p\xc3\xa5kl\xc3\xa6dningsdukker, illustrerede b\xc3\xb8ger, bl.a. serien om Susy R\xc3\xb8dtop af Gretha Stevns og serien om Puk af Lisbeth Werner, og hun har designet en serie porcel\xc3\xa6nsfigurer for Royal Copenhagen. Christels tegninger udkom p\xc3\xa5 brevpapir, i venindeb\xc3\xb8ger og en lang r\xc3\xa6kke andre produkter, og hun tegnede reklametegninger for mange forskellige produkter, designede t\xc3\xb8j og sko som Christel of Copenhagen, udsmykkede udstillingsdukker for firmaet Hindsgaul, og tegnede i 1971 dekorationer og kostumer til Noel Cowards teaterstykke Privatliv. Hendes tegninger udkom ogs\xc3\xa5 i samlemapper til at h\xc3\xa6nge op p\xc3\xa5 v\xc3\xa6ggen._NEWLINE_Christel tegnede i en dybt personlig stil, der appellerede til b\xc3\xa5de unge kvinder og unge m\xc3\xa6nd, og hun kunne tegne b\xc3\xa5de erotisk og s\xc3\xb8dt. Hun mente selv, at hendes store popularitet hang sammen med, at "de rummede et stort element af mode og ny stil p\xc3\xa5 et tidspunkt, da piger i virkeligheden s\xc3\xa5 r\xc3\xa6dsomme ud i det t\xc3\xb8j, de kunne k\xc3\xb8be, fordi ingen endnu havde fundet p\xc3\xa5 at designe ungt konfektionst\xc3\xb8j"._NEWLINE_Christel var gift med skuespilleren Johannes Marott og havde tre b\xc3\xb8rn. Fra 1973 og resten af sit liv boede hun i Rom.'